CELEX: 52022PC0089
Language: el
Date: 2022-03-11
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη θέσπιση κανόνων για την άσκηση των δικαιωμάτων της Ένωσης κατά την εφαρμογή και την επιβολή της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας και της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.3.2022
            COM(2022) 89 final
            2022/0068(COD)
            
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με τη θέσπιση κανόνων για την άσκηση των δικαιωμάτων της Ένωσης κατά την εφαρμογή και την επιβολή της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας και της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Τόσο η συμφωνία αποχώρησης
                     1
                   όσο και η συμφωνία εμπορίου και συνεργασίας
                     2
                   μεταξύ της Ένωσης και του Ηνωμένου Βασιλείου επιτρέπουν σε ένα Μέρος να θεσπίζει και να εφαρμόζει ορισμένα μέτρα προκειμένου να παρακινήσει το άλλο Μέρος να συμμορφωθεί με απόφαση που εκδίδεται από διαιτητικό δικαστήριο ή όργανο. Τα εν λόγω μέτρα είναι μέσα προσωρινής έννομης προστασίας που εφαρμόζονται έως ότου επιτευχθεί πλήρης συμμόρφωση
                     3
                  . Η συμφωνία εμπορίου και συνεργασίας προβλέπει επίσης αντισταθμιστικά μέτρα, τα οποία εγκρίνονται από διαιτητικό δικαστήριο κατόπιν αιτήματος ενός Μέρους, εάν διαπιστωθεί ότι το άλλο Μέρος έχει εφαρμόσει διορθωτικά μέτρα τα οποία δεν συνάδουν σε μεγάλο βαθμό με τις εφαρμοστέες διατάξεις
                     4
                  . 
               
               
                  Επιπλέον, οι δύο συμφωνίες επιτρέπουν σε ένα Μέρος να λάβει τα ακόλουθα μέτρα χωρίς να χρειάζεται να προσφύγει πρώτα στον σχετικό μηχανισμό διευθέτησης διαφορών:  
               
            
            
               α)διορθωτικά μέτρα: 
            
            
               α)στο πλαίσιο της συμφωνίας αποχώρησης (σε σχέση με τη μη προσθήκη σχετικών πράξεων του δικαίου της Ένωσης στο πρωτόκολλο σχετικά με τις Ιρλανδία/Βόρεια Ιρλανδία)
                  5
               · 
            
            
               β)στο πλαίσιο της συμφωνίας εμπορίου και συνεργασίας (σε σχέση με τις επιδοτήσεις, τις οδικές μεταφορές και την αλιεία)
                  6
               ·
            
            
               β)μέτρα επανεξισορρόπησης: 
            
            
               α)στο πλαίσιο της συμφωνίας αποχώρησης (σε σχέση με τα μέτρα διασφάλισης που εγκρίθηκαν από το Ηνωμένο Βασίλειο τα οποία δημιουργούν ανισορροπία μεταξύ των δικαιωμάτων και των υποχρεώσεων που απορρέουν από το πρωτόκολλο σχετικά με τις Ιρλανδία/Βόρεια Ιρλανδία)
                  7
               · 
            
            
               β)στο πλαίσιο της συμφωνίας εμπορίου και συνεργασίας (σε σχέση με τα μέτρα διασφάλισης που εγκρίθηκαν από το Ηνωμένο Βασίλειο τα οποία δημιουργούν ανισορροπία μεταξύ των δικαιωμάτων και των υποχρεώσεων που απορρέουν από τη συμφωνία εμπορίου και συνεργασίας ή από οποιαδήποτε συμπληρωματική συμφωνία)
                  8
               ·
            
            
               γ)στο πλαίσιο της συμφωνίας εμπορίου και συνεργασίας (σε σχέση με τις αποκλίσεις στους τομείς της εργασίας και της κοινωνικής, περιβαλλοντικής ή κλιματικής προστασίας ή του ελέγχου των επιδοτήσεων)
                  9
               ·
            
            
               γ)αντίμετρα στο πλαίσιο της συμφωνίας εμπορίου και συνεργασίας (ως απάντηση στα μέτρα επανεξισορρόπησης σύμφωνα με το άρθρο 411 της συμφωνίας εμπορίου και συνεργασίας)
                  10
               · 
            
            
               δ)μέτρα διασφάλισης:
            
            
               α)βάσει της συμφωνίας αποχώρησης (εάν η εφαρμογή του πρωτοκόλλου σχετικά με τις Ιρλανδία/Βόρεια Ιρλανδία οδηγήσει σε σοβαρές οικονομικές, κοινωνικές ή περιβαλλοντικές δυσχέρειες οι οποίες ενδέχεται να διαρκέσουν, ή σε εκτροπή του εμπορίου)
                  11
               ·
            
            
               β)στο πλαίσιο της συμφωνίας εμπορίου και συνεργασίας (σε περίπτωση σοβαρών οικονομικών, κοινωνικών ή περιβαλλοντικών δυσχερειών τομεακού ή περιφερειακού χαρακτήρα οι οποίες ενδέχεται να διαρκέσουν)
                  12
               ·  
            
            
               ε)αναστολή των υποχρεώσεων που απορρέουν από τη συμφωνία εμπορίου και συνεργασίας ή από οποιαδήποτε συμπληρωματική συμφωνία σε περίπτωση παραβίασης ορισμένων διατάξεων της παρούσας συμφωνίας ή οποιασδήποτε συμπληρωματικής συμφωνίας ή μη εκπλήρωσης ορισμένων όρων, ιδίως όσον αφορά τις εμπορευματικές συναλλαγές, τις αερομεταφορές, τις οδικές μεταφορές, την αλιεία ή τα προγράμματα της Ένωσης
                  13
               · και
            
            
               
                  Η Ένωση εξουσιοδοτείται επίσης, στο πλαίσιο της συμφωνίας εμπορίου και συνεργασίας, να αναστείλει ή να καταγγείλει την εφαρμογή του πρωτοκόλλου I, σε σχέση με ένα ή περισσότερα προγράμματα ή δραστηριότητες της Ένωσης, ή μέρη αυτών, σε περίπτωση που το Ηνωμένο Βασίλειο δεν καταβάλει τη χρηματοδοτική συνεισφορά του ή επιφέρει σημαντικές αλλαγές σε ορισμένους αρχικούς όρους. 
               
               
                  H Ένωση και το Ηνωμένο Βασίλειο μπορούν να συνάπτουν άλλες διμερείς συμφωνίες μεταξύ τους οι οποίες συνιστούν συμπληρωματικές συμφωνίες στη συμφωνία εμπορίου και συνεργασίας. Οι εν λόγω συμπληρωματικές συμφωνίες αποτελούν αναπόσπαστο μέρος των συνολικών διμερών σχέσεων που διέπονται από την παρούσα συμφωνία και συνιστούν τμήμα του συνολικού πλαισίου
                     14
                  . Τα προαναφερθέντα μέτρα θα πρέπει, επομένως, να καλύπτουν και τις εν λόγω συμπληρωματικές συμφωνίες.
               
            
         
         
            
               
                  Η Ένωση θα πρέπει επίσης να είναι σε θέση να λαμβάνει κατάλληλα μέτρα αν δεν είναι δυνατή η αποτελεσματική προσφυγή σε δεσμευτική επίλυση διαφορών στο πλαίσιο των συμφωνιών επειδή το Ηνωμένο Βασίλειο δεν συνεργάζεται για να καταστήσει δυνατή την εν λόγω προσφυγή.
               
               
                  Το Συμβούλιο, στην απόφασή του για τη σύναψη της συμφωνίας εμπορίου και συνεργασίας (στο εξής: απόφαση του Συμβουλίου)
                     15
                  , εξουσιοδότησε την Επιτροπή να εγκρίνει την πλειονότητα των προαναφερόμενων μέτρων εξ ονόματος της Ένωσης μέχρι να τεθεί σε ισχύ
                     16
                  «συγκεκριμένη νομοθετική πράξη που να ρυθμίζει την έγκριση των μέτρων». 
               
               
                  Η Επιτροπή και το Συμβούλιο συμφώνησαν επίσης σε κοινή δήλωση, η οποία εκδόθηκε κατά τη σύναψη της συμφωνίας εμπορίου και συνεργασίας και προβλέπει ότι, «με την επιφύλαξη του δικαιώματος πρωτοβουλίας της δυνάμει των Συνθηκών, η Επιτροπή θα επιδιώξει να προτείνει την προαναφερόμενη ειδική νομοθετική πράξη το αργότερο έως τις 31 Μαρτίου 2022»
                     17
                  .
               
               
                  Η παρούσα νομοθετική πρόταση εκπληρώνει αυτή την πολιτική δέσμευση. Ο προτεινόμενος κανονισμός εξουσιοδοτεί την Επιτροπή να θεσπίζει τα προαναφερόμενα μέτρα, καθώς και να τα τροποποιεί, να τα αναστέλλει ή να τα καταργεί, κατά περίπτωση, μέσω εκτελεστικών πράξεων. Όταν το μέτρο συνίσταται στην αναστολή υποχρέωσης που απορρέει από οποιαδήποτε από τις συμφωνίες, η εξουσιοδότηση επεκτείνεται στη θέσπιση κατάλληλων περιορισμών στο εμπόριο, τις επενδύσεις ή άλλες δραστηριότητες που εμπίπτουν στο πεδίο εφαρμογής της σχετικής συμφωνίας. Ως εκ τούτου, ο προτεινόμενος κανονισμός διασφαλίζει ότι η Ένωση μπορεί να ενεργεί εγκαίρως και αποτελεσματικά για την προστασία των συμφερόντων της κατά την εφαρμογή και την επιβολή τόσο της συμφωνίας αποχώρησης όσο και της συμφωνίας εμπορίου και συνεργασίας. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Δεν υπάρχουν προηγούμενα διατάξεων πολιτικής που να διέπουν την αποχώρηση και την εταιρική σχέση της Ένωσης με πρώην κράτος μέλος. Ο άνευ προηγουμένου χαρακτήρας του συστήματος που διαμορφώνεται από τη συμφωνία αποχώρησης και τη συμφωνία εμπορίου και συνεργασίας είναι ιδιαίτερα αξιοσημείωτος στην περίπτωση του πρωτοκόλλου σχετικά με τις Ιρλανδία/Βόρεια Ιρλανδία της συμφωνίας αποχώρησης, το οποίο επιτρέπει στο Ηνωμένο Βασίλειο να συμμετέχει στην ενιαία αγορά αγαθών όσον αφορά τη Βόρεια Ιρλανδία.  
               
               
                  Ο προτεινόμενος κανονισμός προορίζεται να εφαρμοστεί αντί της εξουσιοδότησης που παρέχεται στην Επιτροπή με την προαναφερθείσα απόφαση του Συμβουλίου για τη σύναψη της συμφωνίας εμπορίου και συνεργασίας. Ως εκ τούτου, μετά την έκδοση του προτεινόμενου κανονισμού, η Επιτροπή θα υποβάλει πρόταση για την κατάργηση των σχετικών μερών της εν λόγω απόφασης. 
               
            
            
               •Συνέπεια με άλλες πολιτικές της Ένωσης
            
            
               
                  Δεδομένου του ευρέος πεδίου εφαρμογής των δύο συμφωνιών, ενδέχεται να χρειαστεί να θεσπιστούν μέτρα σε σχέση με τις ακόλουθες πολιτικές της Ένωσης: την κοινή αλιευτική πολιτική, την κοινή πολιτική μεταφορών, την πολιτική εσωτερικής αγοράς, την πολιτική έρευνας και ανάπτυξης, τη διαστημική πολιτική και την κοινή εμπορική πολιτική. 
               
               
                  Ο προτεινόμενος κανονισμός είναι lex specialis σε σχέση με τομεακές διατάξεις του δικαίου της Ένωσης στον βαθμό που οι διατάξεις αυτές διέπουν το ίδιο αντικείμενο. Ενδέχεται να υπάρχουν πιθανές αλληλεπικαλύψεις, π.χ. στον τομέα της κοινής εμπορικής πολιτικής
                     18
                   ή της πολιτικής μεταφορών
                     19
                  .  
               
               
                  Δεδομένων των ιδιαιτεροτήτων των πολιτικών της Ένωσης στον χώρο ελευθερίας, ασφάλειας και δικαιοσύνης, ο προτεινόμενος κανονισμός δεν καλύπτει μέτρα που εμπίπτουν στο πεδίο εφαρμογής των εν λόγω πολιτικών.
               
               
                  Χωριστή νομοθετική πρόταση διέπει τη θέσπιση μέτρων στον τομέα των προγραμμάτων έρευνας και κατάρτισης της Ευρατόμ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Οι νομικές βάσεις είναι εκείνες της Συνθήκης για τη λειτουργία της Ευρωπαϊκής Ένωσης (ΣΛΕΕ) που διέπουν τους τομείς στους οποίους ενδέχεται να πρέπει να ληφθούν μονομερή μέτρα και μέτρα επιβολής, και συγκεκριμένα: 
            
            
               —
                     άρθρο 43 της ΣΛΕΕ (αλιεία)·
            
            
               —
                     άρθρα 91 και 100 της ΣΛΕΕ (μεταφορές)·
            
            
               —
                     άρθρα 173, 182, 188 και 189 της ΣΛΕΕ (προγράμματα της Ένωσης)·
            
            
               —
                     άρθρο 207 της ΣΛΕΕ (κοινή εμπορική πολιτική). 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               Ο προτεινόμενος κανονισμός θέτει σε εφαρμογή τη συμφωνία εμπορίου και συνεργασίας και τη συμφωνία αποχώρησης, αμφότερες συμφωνίες με αποκλειστικό αντισυμβαλλόμενο την ΕΕ. Δεδομένου ότι ο στόχος της θέσπισης κανόνων και διαδικασιών που διέπουν την άσκηση των δικαιωμάτων της Ένωσης στο πλαίσιο της συμφωνίας αποχώρησης και της συμφωνίας εμπορίου και συνεργασίας δεν μπορεί να επιτευχθεί επαρκώς από τα κράτη μέλη, μπορεί όμως, λόγω της κλίμακας και των επιπτώσεών του, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Ωστόσο, τα μέτρα που εγκρίνονται στο πλαίσιο της προτεινόμενης πρωτοβουλίας θα επηρεάσουν τα κράτη μέλη και η κατάσταση αυτή δικαιολογεί την προσφυγή σε διαδικασίες επιτροπολογίας. 
            
            
               •Αναλογικότητα
            
            
               Ομοίως, στον βαθμό που τα προς άσκηση δικαιώματα της Ένωσης καθορίζονται στις σχετικές συμφωνίες, τα προτεινόμενα μέτρα δεν υπερβαίνουν τα απολύτως αναγκαία για την επίτευξη του στόχου της διασφάλισης της ταχείας και αποτελεσματικής άσκησης των εν λόγω δικαιωμάτων. Επιπλέον, οι προϋποθέσεις που ισχύουν στο πλαίσιο της συμφωνίας αποχώρησης και της συμφωνίας εμπορίου και συνεργασίας για τη θέσπιση μονομερών μέτρων και μέτρων επιβολής διασφαλίζουν ότι τα εν λόγω μέτρα περιορίζονται στα απολύτως αναγκαία για την επίτευξη των ειδικών σκοπών που ορίζονται σε αυτές. 
            
            
               •Επιλογή της νομικής πράξης
            
            
               Η μορφή του κανονισμού ανταποκρίνεται καλύτερα στον επιδιωκόμενο στόχο, δηλαδή στον καθορισμό γενικών αρχών και ενιαίων όρων για την άσκηση των δικαιωμάτων που διαθέτει η Ένωση κατά την εφαρμογή και την επιβολή της συμφωνίας αποχώρησης και της συμφωνίας εμπορίου και συνεργασίας ή οποιασδήποτε συμπληρωματικής συμφωνίας. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               ά.α.
            
            
               •Διαβουλεύσεις με τα ενδιαφερόμενα μέρη
            
            
               Η πρωτοβουλία έχει διαδικαστικό και θεσμικό χαρακτήρα. 
            
            
               •Συλλογή και χρήση εμπειρογνωσίας
            
            
               ά.α.
            
            
               •Εκτίμηση επιπτώσεων
            
            
               Δεν πραγματοποιήθηκε εκτίμηση επιπτώσεων για τους εξής λόγους: 
            
            
               1.Η Επιτροπή δεν έχει στη διάθεσή της επιλογές πολιτικής διότι: α) η προβλεπόμενη πρόταση οργανώνει τον τρόπο με τον οποίο τα μέτρα που έχουν ήδη συμφωνηθεί σε δύο διεθνείς συμφωνίες λαμβάνονται εντός της Ένωσης χωρίς περιθώριο διακύμανσης και β) η Επιτροπή έχει δεσμευτεί ενώπιον του Ευρωπαϊκού Κοινοβουλίου και του Συμβουλίου να υποβάλει πρόταση για την εν λόγω νομοθετική πράξη εντός συγκεκριμένης προθεσμίας. 
            
            
               2.Δεν αναμένονται άμεσα προσδιορίσιμες επιπτώσεις δεδομένης της διαδικαστικής φύσης της πράξης.
            
            
               •Καταλληλότητα και απλούστευση του κανονιστικού πλαισίου
            
            
               
                  ά.α.
               
            
            
               •Θεμελιώδη δικαιώματα
            
            
               Τα μέτρα που θεσπίζονται στο πλαίσιο του προτεινόμενου κανονισμού θα αποτελούσαν νόμιμη δράση της Ένωσης βάσει του Χάρτη των Θεμελιωδών Δικαιωμάτων. Τούτο οφείλεται στο γεγονός ότι η δράση αυτή θα αναληφθεί σύμφωνα με τις απαιτήσεις για ανάληψη της δράσης βάσει κατάλληλης νομικής βάσης, από τις αρμόδιες αρχές, με σκοπό την επίτευξη ενός θεμιτού στόχου, δηλαδή της άσκησης των δικαιωμάτων της Ένωσης βάσει των ανωτέρω συμφωνιών, και σύμφωνα με την αρχή της αναλογικότητας.
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               ά.α.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Προβλέπεται επανεξέταση της εφαρμογής του προτεινόμενου κανονισμού εντός πέντε ετών από την έναρξη ισχύος του. Η περίοδος αυτή συνάδει με την από κοινού επανεξέταση της ΣΕΣ από αμφότερα τα Μέρη, όπως προβλέπεται στο άρθρο 776 της ΣΕΣ.
            
            
               •Επεξηγηματικά έγγραφα (για οδηγίες)
            
            
               ά.α.
            
            
               •Αναλυτική επεξήγηση των επιμέρους διατάξεων της πρότασης
            
            
               Το άρθρο 1 καθορίζει το αντικείμενο του προτεινόμενου κανονισμού, δηλαδή τη θέσπιση κανόνων και διαδικασιών για τη διασφάλιση της αποτελεσματικής και έγκαιρης άσκησης των δικαιωμάτων της Ένωσης όσον αφορά την επιβολή και την εφαρμογή της συμφωνίας αποχώρησης και της συμφωνίας εμπορίου και συνεργασίας. 
            
            
               Για την άσκηση των δικαιωμάτων αυτών μπορούν να χρησιμοποιούνται τα μέτρα που απαριθμούνται στη δεύτερη παράγραφο του εν λόγω άρθρου, σύμφωνα με τους κανόνες που προβλέπονται στο άρθρο 2 και με τη διαδικασία επιτροπής που προβλέπεται στο άρθρο 3. Ειδικότερα, τα μέτρα αυτά πρέπει να περιορίζονται στα αναγκαία για την εκπλήρωση του σκοπού τους, όπως προβλέπεται στις σχετικές διατάξεις της συμφωνίας αποχώρησης και της συμφωνίας εμπορίου και συνεργασίας. 
            
            
               Το άρθρο 4 επιβεβαιώνει τον ειδικό χαρακτήρα (lex specialis) του προτεινόμενου κανονισμού. Το άρθρο 5 προβλέπει επανεξέταση του παρόντος κανονισμού από την Επιτροπή εντός πέντε ετών από την έναρξη ισχύος του, προκειμένου να εξακριβωθεί αν εξακολουθεί να είναι κατάλληλος για τον επιδιωκόμενο σκοπό. 
            
            
               2022/0068 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               σχετικά με τη θέσπιση κανόνων για την άσκηση των δικαιωμάτων της Ένωσης κατά την εφαρμογή και την επιβολή της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας και της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
            
            
                
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 43, 91, 100, 173, 182, 188, 189 και 207,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
         
         
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  20
               , 
            
            
               Έχοντας υπόψη τη γνώμη της Επιτροπής των Περιφερειών
                  21
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Στις 30 Ιανουαρίου 2020 το Συμβούλιο συνήψε τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  22
                (στο εξής: συμφωνία αποχώρησης). Η εν λόγω συμφωνία άρχισε να ισχύει την 1η Φεβρουαρίου 2020. 
            
            
               (2)Στις 29 Απριλίου 2021 το Συμβούλιο συνήψε, εξ ονόματος της Ένωσης, τη συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου
                  23
                (στο εξής: συμφωνία εμπορίου και συνεργασίας). Η συμφωνία εμπορίου και συνεργασίας εφαρμόστηκε προσωρινά από την 1η Ιανουαρίου 2021 και άρχισε να ισχύει την 1η Μαΐου 2021.
            
            
               (3)Τόσο η συμφωνία αποχώρησης όσο και η συμφωνία εμπορίου και συνεργασίας προβλέπουν ότι ένα Μέρος μπορεί να θεσπίζει ορισμένα μέτρα στις ειδικές περιπτώσεις και με την επιφύλαξη των όρων και των διαδικασιών που καθορίζονται σε αυτήν. Τα εν λόγω μέτρα ενδέχεται να συνεπάγονται την αναστολή ορισμένων υποχρεώσεων που απορρέουν από τη σχετική συμφωνία.
            
            
               (4)H Ένωση και το Ηνωμένο Βασίλειο μπορούν να συνάπτουν άλλες διμερείς συμφωνίες μεταξύ τους, οι οποίες συνιστούν συμπληρωματικές συμφωνίες της συμφωνίας εμπορίου και συνεργασίας. Οι εν λόγω συμπληρωματικές συμφωνίες αποτελούν αναπόσπαστο μέρος των συνολικών διμερών σχέσεων που διέπονται από την παρούσα συμφωνία και συνιστούν τμήμα του συνολικού πλαισίου. 
            
            
               (5)Σε περίπτωση που προκύψει ανάγκη να ασκήσει τα δικαιώματά της κατά την εφαρμογή και την επιβολή της συμφωνίας αποχώρησης και της συμφωνίας εμπορίου και συνεργασίας, η Ένωση θα πρέπει να είναι σε θέση να προβεί σε κατάλληλη χρήση των μέσων που έχει στη διάθεσή της γρήγορα και με αναλογικό, αποτελεσματικό και ευέλικτο τρόπο, με πλήρη συμμετοχή των κρατών μελών. Η Ένωση θα πρέπει επίσης να είναι σε θέση να λαμβάνει κατάλληλα μέτρα αν δεν είναι δυνατή η αποτελεσματική προσφυγή σε δεσμευτική επίλυση διαφορών στο πλαίσιο των εν λόγω συμφωνιών επειδή το Ηνωμένο Βασίλειο δεν συνεργάζεται για να καταστήσει δυνατή την εν λόγω προσφυγή. Ως εκ τούτου, είναι αναγκαίο να θεσπιστούν κανόνες και διαδικασίες που θα διέπουν τη θέσπιση των εν λόγω μέτρων.
            
            
               (6)Οι κανόνες και οι διαδικασίες που προβλέπονται στον παρόντα κανονισμό θα πρέπει να υπερισχύουν των διατάξεων του δικαίου της Ένωσης που θεσπίζονται βάσει της Συνθήκης για τη λειτουργία της Ευρωπαϊκής Ένωσης και αφορούν το ίδιο αντικείμενο.
            
            
               (7)Προκειμένου να διασφαλιστεί ότι ο παρών κανονισμός παραμένει κατάλληλος για τον επιδιωκόμενο σκοπό, η Επιτροπή θα πρέπει να προβεί, εντός πέντε ετών από την έναρξη ισχύος του, σε επανεξέταση του πεδίου και της εφαρμογής του και να υποβάλει έκθεση με τα πορίσματά της στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.
            
            
               (8)Προκειμένου να διασφαλιστούν ενιαίες προϋποθέσεις για την εφαρμογή του παρόντος κανονισμού, και ιδίως προκειμένου να διασφαλιστεί η ταχεία, αποτελεσματική και ευέλικτη άσκηση των αντίστοιχων δικαιωμάτων της Ένωσης στο πλαίσιο της συμφωνίας αποχώρησης και της συμφωνίας εμπορίου και συνεργασίας, θα πρέπει να ανατεθούν στην Επιτροπή εκτελεστικές αρμοδιότητες για τη θέσπιση των προαναφερόμενων μέτρων και για τη θέσπιση, κατά περίπτωση, μέτρων που περιορίζουν το εμπόριο ή άλλες δραστηριότητες. Οι εν λόγω αρμοδιότητες θα πρέπει επίσης να καλύπτουν την τροποποίηση, την αναστολή ή την κατάργηση των θεσπισθέντων μέτρων. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  24
               . Δεδομένου ότι τα προβλεπόμενα μέτρα συνεπάγονται την έκδοση πράξεων γενικής εμβέλειας και ότι τα περισσότερα από τα προβλεπόμενα μέτρα αφορούν τους τομείς που αναφέρονται στο άρθρο 2 παράγραφος 2 στοιχείο β) του εν λόγω κανονισμού, θα πρέπει να χρησιμοποιηθεί η διαδικασία εξέτασης για την έγκριση των εν λόγω μέτρων. Η Επιτροπή θα πρέπει να εκδίδει εκτελεστικές πράξεις άμεσης εφαρμογής όταν, σε δεόντως αιτιολογημένες περιπτώσεις, επιτακτικοί λόγοι επείγουσας ανάγκης το επιβάλλουν για την κατάλληλη προστασία των συμφερόντων της Ένωσης. 
            
            
               (9)Δεδομένου ότι ο στόχος του παρόντος κανονισμού, ήτοι η θέσπιση κανόνων και διαδικασιών που διέπουν την άσκηση των δικαιωμάτων της Ένωσης στο πλαίσιο της συμφωνίας αποχώρησης και της συμφωνίας εμπορίου και συνεργασίας, και η εξουσιοδότηση της Επιτροπής για τη θέσπιση των αναγκαίων μέτρων συμπεριλαμβανομένων, κατά περίπτωση, περιορισμών στο εμπόριο, τις επενδύσεις ή άλλων δραστηριοτήτων που εμπίπτουν στο πεδίο της τελευταίας συμφωνίας, δεν μπορούν να επιτευχθούν επαρκώς από τα κράτη μέλη, μπορούν όμως, λόγω της κλίμακας και των αποτελεσμάτων τους, να επιτευχθούν καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Επιπλέον, δεδομένου ότι μόνο η Ένωση είναι Μέρος της ΣΕΣ και της συμφωνίας αποχώρησης, μόνο η Ένωση μπορεί να αναλάβει δράση σε επίπεδο διεθνούς δικαίου όσον αφορά τις εν λόγω συμφωνίες. Σύμφωνα με την αρχή της αναλογικότητας, που διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία για την επίτευξη αυτών των στόχων.
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
                  Αντικείμενο και πεδίο εφαρμογής
            
            
               1.Ο παρών κανονισμός θεσπίζει κανόνες και διαδικασίες για τη διασφάλιση της αποτελεσματικής και έγκαιρης άσκησης των δικαιωμάτων της Ένωσης όσον αφορά την εφαρμογή και την επιβολή της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) και της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία εμπορίου και συνεργασίας), καθώς και συμπληρωματικών συμφωνιών της συμφωνίας εμπορίου και συνεργασίας.
            
            
               2.Ο παρών κανονισμός εφαρμόζεται στα ακόλουθα μέτρα που θεσπίζει η Ένωση (στο εξής: μέτρα):
            
            
               α)την αναστολή της σχετικής προτιμησιακής μεταχείρισης του οικείου προϊόντος ή των οικείων προϊόντων κατά τα προβλεπόμενα στο άρθρο 34 της συμφωνίας εμπορίου και συνεργασίας·
            
            
               β)διορθωτικά μέτρα και αναστολή των υποχρεώσεων κατά τα προβλεπόμενα στο άρθρο 374 της συμφωνίας εμπορίου και συνεργασίας· 
            
            
               γ)την εφαρμογή μέτρων επανεξισορρόπησης και αντιμέτρων κατά τα προβλεπόμενα στο άρθρο 411 της συμφωνίας εμπορίου και συνεργασίας· 
            
         
         
            
               δ)την απόρριψη, την ανάκληση, την αναστολή, τον περιορισμό και την επιβολή όρων στις άδειες εκμετάλλευσης αερομεταφορέων του Ηνωμένου Βασιλείου, καθώς και την απόρριψη, την ανάκληση, την αναστολή, τον περιορισμό και την επιβολή όρων στις δραστηριότητες των εν λόγω αερομεταφορέων κατά τα προβλεπόμενα στο άρθρο 434 παράγραφος 4 και στο άρθρο 435 παράγραφος 12 της συμφωνίας εμπορίου και συνεργασίας·
            
            
               ε)την αναστολή των υποχρεώσεων αποδοχής κατά τα προβλεπόμενα στο άρθρο 457 της συμφωνίας εμπορίου και συνεργασίας·
            
            
               στ)διορθωτικά μέτρα κατά τα προβλεπόμενα στο άρθρο 469 της συμφωνίας εμπορίου και συνεργασίας· 
            
            
               ζ)αντισταθμιστικά μέτρα και αναστολή των υποχρεώσεων κατά τα προβλεπόμενα στο άρθρο 501 της συμφωνίας εμπορίου και συνεργασίας·
            
            
               η)διορθωτικά μέτρα και αναστολή των υποχρεώσεων κατά τα προβλεπόμενα στο άρθρο 506 της συμφωνίας εμπορίου και συνεργασίας· 
            
            
               θ)την αναστολή ή τη διακοπή της εφαρμογής του πρωτοκόλλου Ι, όσον αφορά ένα ή περισσότερα προγράμματα ή δραστηριότητες της Ένωσης που εγκρίνονται βάσει της Συνθήκης για τη λειτουργία της Ευρωπαϊκής Ένωσης, ή μερών αυτών, κατά τα προβλεπόμενα στα άρθρα 718 και 719 της συμφωνίας εμπορίου και συνεργασίας·
            
            
               ι)προσφορά ή αποδοχή προσωρινής αποζημίωσης ή αναστολή των υποχρεώσεων στο πλαίσιο της συμμόρφωσης μετά από διαδικασία διαιτησίας ή ομάδας εμπειρογνωμόνων κατά τα προβλεπόμενα στο άρθρο 749 της συμφωνίας εμπορίου και συνεργασίας· 
            
            
               ια)μέτρα διασφάλισης και μέτρα επανεξισορρόπησης κατά τα προβλεπόμενα στο άρθρο 773 της συμφωνίας εμπορίου και συνεργασίας·
            
            
               ιβ)μέτρα που περιορίζουν το εμπόριο, τις επενδύσεις ή άλλες δραστηριότητες εντός του πεδίου εφαρμογής της συμφωνίας εμπορίου και συνεργασίας, εάν δεν είναι δυνατή η έκδοση απόφασης επειδή το Ηνωμένο Βασίλειο δεν λαμβάνει τα αναγκαία μέτρα για τη λειτουργία διαδικασίας επίλυσης διαφορών βάσει της εν λόγω συμφωνίας ή της συμφωνίας αποχώρησης, συμπεριλαμβανομένης της αδικαιολόγητης καθυστέρησης των διαδικασιών που ισοδυναμούν με άρνηση συνεργασίας στη διαδικασία·
            
            
               ιγ)την αναστολή των υποχρεώσεων βάσει του άρθρου 178 της συμφωνίας αποχώρησης στο πλαίσιο της συμμόρφωσης με απόφαση του διαιτητικού οργάνου·
            
            
               ιδ)διορθωτικά μέτρα, όπως ορίζονται στο άρθρο 13 του πρωτοκόλλου σχετικά με τις Ιρλανδία/Βόρεια Ιρλανδία της συμφωνίας αποχώρησης· 
            
            
               ιε)μέτρα διασφάλισης και μέτρα επανεξισορρόπησης, όπως ορίζονται στο άρθρο 16 του πρωτοκόλλου σχετικά με τις Ιρλανδία/Βόρεια Ιρλανδία της συμφωνίας αποχώρησης.
            
            
               Άρθρο 2 
                  Άσκηση των δικαιωμάτων της Ένωσης
            
            
               1.Η Επιτροπή εξουσιοδοτείται, μέσω εκτελεστικών πράξεων: 
            
            
               α)να θεσπίζει τα μέτρα που αναφέρονται στο άρθρο 1 παράγραφος 2 στοιχείο δ) του παρόντος κανονισμού· και 
            
            
               β)όταν το μέτρο συνίσταται στην αναστολή υποχρέωσης που απορρέει από οποιαδήποτε από τις συμφωνίες που αναφέρονται στο άρθρο 1 παράγραφος 1, να επιβάλλει περιορισμούς στο εμπόριο, τις επενδύσεις ή άλλες δραστηριότητες που εμπίπτουν στο πεδίο εφαρμογής της σχετικής συμφωνίας, οι οποίοι διαφορετικά θα αποκλείονταν από την ανασταλείσα υποχρέωση. 
            
            
               Κατά περίπτωση, οι εν λόγω εκτελεστικές πράξεις προσδιορίζουν τη διάρκεια των θεσπισθέντων μέτρων. 
            
            
               2.Τα μέτρα που θεσπίζονται σύμφωνα με την παράγραφο 1 καθορίζονται με βάση τα ακόλουθα κριτήρια, βάσει των διαθέσιμων πληροφοριακών στοιχείων και προς το γενικό συμφέρον της Ένωσης:
            
            
               α)αποτελεσματικότητα των μέτρων για την προώθηση της συμμόρφωσης του Ηνωμένου Βασιλείου με τις συμφωνίες που αναφέρονται στο άρθρο 1 παράγραφος 1·
            
            
               β)δυνατότητα των μέτρων να παρέχουν ανακούφιση στους οικονομικούς φορείς εντός της Ένωσης που επηρεάζονται από τα μέτρα του Ηνωμένου Βασιλείου·
            
         
         
            
               γ)ύπαρξη εναλλακτικών πηγών εφοδιασμού των σχετικών αγαθών ή υπηρεσιών, ώστε να αποφευχθεί ή να ελαχιστοποιηθεί ο αρνητικός αντίκτυπος στους κατάντη κλάδους παραγωγής, τις αναθέτουσες αρχές ή οντότητες ή τους τελικούς καταναλωτές της Ένωσης·
            
            
               δ)εφαρμογή των μέτρων χωρίς δυσανάλογη διοικητική πολυπλοκότητα και κόστος·
            
            
               ε)τυχόν ειδικά κριτήρια που μπορούν να καθορίζονται στις συμφωνίες που αναφέρονται στο άρθρο 1 παράγραφος 1 σε σχέση με τα μέτρα που αναφέρονται στο άρθρο 1 παράγραφος 2.
            
            
               3.Η Επιτροπή εξουσιοδοτείται να τροποποιεί, να αναστέλλει ή να καταργεί τα μέτρα που αναφέρονται στο άρθρο 1 παράγραφος 2 μέσω εκτελεστικών πράξεων. Κατά περίπτωση, οι εν λόγω εκτελεστικές πράξεις προσδιορίζουν τη διάρκεια της αναστολής. 
            
            
               4.Όταν ένα ή περισσότερα κράτη μέλη εκφράσουν συγκεκριμένες ανησυχίες, το ή τα εν λόγω κράτη μέλη μπορούν να ζητήσουν από την Επιτροπή να λάβει μέτρα εκ των αναφερομένων στο άρθρο 1 παράγραφος 2. Εάν η Επιτροπή δεν ανταποκριθεί θετικά σε ένα τέτοιο αίτημα, γνωστοποιεί εγκαίρως στο Συμβούλιο τους λόγους της.
            
            
               5.Εάν, λόγω επίμονων και σημαντικών αποκλίσεων, τα μέτρα επανεξισορρόπησης που αναφέρονται στο άρθρο 1 παράγραφο 2 στοιχείο γ) του παρόντος κανονισμού υπερβούν το ένα έτος, ένα ή περισσότερα κράτη μέλη μπορούν να ζητήσουν από την Επιτροπή να ενεργοποιήσει τη ρήτρα επανεξέτασης που προβλέπεται στο άρθρο 411 της συμφωνίας εμπορίου και συνεργασίας. Η Επιτροπή εξετάζει το αίτημα αυτό εγκαίρως και εξετάζει το ενδεχόμενο να επιληφθεί του θέματος αυτού, κατά περίπτωση, το συμβούλιο εταιρικής σχέσης, σύμφωνα με τις διατάξεις της συμφωνίας εμπορίου και συνεργασίας. Εάν η Επιτροπή δεν ανταποκριθεί θετικά σε ένα τέτοιο αίτημα, γνωστοποιεί εγκαίρως στο Συμβούλιο τους λόγους της.
            
            
               6.Οι εκτελεστικές πράξεις που αναφέρονται στις παραγράφους 1 και 3 του παρόντος άρθρου εκδίδονται σύμφωνα με τη διαδικασία εξέτασης που αναφέρεται το άρθρο 3 παράγραφος 2. 
            
            
               7.Για δεόντως αιτιολογημένους επιτακτικούς λόγους επείγουσας ανάγκης, η Επιτροπή εκδίδει εκτελεστικές πράξεις που έχουν άμεση εφαρμογή, σύμφωνα με τη διαδικασία που ορίζεται στο άρθρο 3 παράγραφος 3. 
            
            
               Άρθρο 3 
                  Διαδικασία επιτροπής
            
            
               1.Η Επιτροπή επικουρείται από την επιτροπή του Ηνωμένου Βασιλείου. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
            
            
               2.Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
            
            
               3.Όταν γίνεται παραπομπή στην παρούσα παράγραφο, εφαρμόζεται το άρθρο 8 του κανονισμού (ΕΕ) αριθ. 182/2011, σε συνδυασμό με το άρθρο 5.
            
            
               Άρθρο 4 
                  Σχέση με άλλες διατάξεις του δικαίου της Ένωσης
            
            
               Ο παρών κανονισμός εφαρμόζεται  ανεξαρτήτως τυχόν διατάξεων του δικαίου της Ένωσης που θεσπίζονται βάσει της Συνθήκης για τη λειτουργία της Ευρωπαϊκής Ένωσης και αφορούν το ίδιο αντικείμενο.
            
            
               Άρθρο 5 
                  Επανεξέταση
            
            
               Έως τις [Υπηρεσία Εκδόσεων: Να συμπληρωθεί η ημερομηνία πέντε έτη μετά την έναρξη ισχύος του παρόντος κανονισμού], η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, έκθεση για την εφαρμογή του παρόντος κανονισμού.
            
            
               Άρθρο 6 
                  Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
         
         
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (EE L 29 της 31.1. 2020, σ. 7). Η συμφωνία συνήφθη σύμφωνα με την απόφαση (ΕΕ) 2020/135 του Συμβουλίου (ΕΕ L 29 της 31.1.2020, σ. 1) και άρχισε να ισχύει την 1η Φεβρουαρίου 2020. 
               
               
                  
                     (2)
                  
                        Συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (ΕΕ L 149 της 30.4.2021, σ. 10). Συμφωνία που συναφθείσα σύμφωνα με την απόφαση (ΕΕ) 2021/689 του Συμβουλίου, της 29ης Απριλίου 2021, για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (ΕΕ L 149 της 30.4.2021, σ. 2). Η συμφωνία εφαρμόστηκε προσωρινά από την 1η Ιανουαρίου 2021 και άρχισε να ισχύει την 1η Μαΐου 2021. 
               
               
                  
                     (3)
                  
                        Άρθρο 178 της συμφωνίας αποχώρησης και άρθρο 749 της συμφωνίας εμπορίου και συνεργασίας.
               
               
                  
                     (4)
                  
                        Άρθρο 374 παράγραφος 12 της συμφωνίας εμπορίου και συνεργασίας.
               
               
                  
                     (5)
                  
                        Άρθρο 13 του πρωτοκόλλου σχετικά με τις Ιρλανδία/Βόρεια Ιρλανδία της συμφωνίας αποχώρησης.
               
               
                  
                     (6)
                  
                        Άρθρο 374, 469 και 506 της συμφωνίας εμπορίου και συνεργασίας.
               
               
                  
                     (7)
                  
                        Άρθρο 16 του πρωτοκόλλου σχετικά με τις Ιρλανδία/Βόρεια Ιρλανδία της συμφωνίας αποχώρησης.
               
               
                  
                     (8)
                  
                        Άρθρο 773 της συμφωνίας εμπορίου και συνεργασίας.
               
               
                  
                     (9)
                  
                        Άρθρο 411 της συμφωνίας εμπορίου και συνεργασίας. Τα εν λόγω μέτρα μπορούν να θεσπίζονται και να εφαρμόζονται, εκτός αν το άλλο Μέρος ζητήσει τη σύσταση διαιτητικού δικαστηρίου για να εξετάσει κατά πόσον συνάδουν με τους όρους που καθορίζονται στο εν λόγω άρθρο. 
               
               
                  
                     (10)
                  
                        Άρθρο 411 της συμφωνίας εμπορίου και συνεργασίας.
               
               
                  
                     (11)
                  
                        Άρθρο 16 του πρωτοκόλλου σχετικά με τις Ιρλανδία / Βόρεια Ιρλανδία της συμφωνίας αποχώρησης. 
               
               
                  
                     (12)
                  
                        Άρθρο 773 της συμφωνίας εμπορίου και συνεργασίας. 
               
               
                  
                     (13)
                  
                        Άρθρο 34, άρθρο 434 παράγραφος 4, άρθρο 435 παράγραφος 12, άρθρο 457, άρθρο 501 και άρθρο 506. 
               
               
                  
                     (14)
                  
                        Άρθρο 2 της συμφωνίας εμπορίου και συνεργασίας. Η συμφωνία μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφάλειας για την ανταλλαγή και την προστασία διαβαθμισμένων πληροφοριών (ΕΕ L 149 της 30.4.2021, σ. 2540) αποτελεί μία τέτοια συμπληρωματική συμφωνία.
               
               
                  
                     (15)
                  
                        Απόφαση (ΕΕ) 2021/689 του Συμβουλίου.
               
               
                  
                     (16)
                  
                        Άρθρο 3 της απόφασης του Συμβουλίου.
               
               
                  
                     (17)
                  
                        Δήλωση της Επιτροπής και του Συμβουλίου σχετικά με την παρακολούθηση και την εφαρμογή της συμφωνίας εμπορίου και συνεργασίας, παράγραφος 3.
               
               
                  
                     (18)
                  
                        Κανονισμός (ΕΕ) αριθ. 654/2014 του Ευρωπαϊκού Κοινοβουλίου και του Συμβουλίου, περί ασκήσεως των δικαιωμάτων της Ένωσης για την εφαρμογή και την επιβολή διεθνών εμπορικών κανόνων και τροποποιήσεως του κανονισμού (ΕΚ) αριθ. 3286/94 του Συμβουλίου που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (ΕΕ L 189 της 27.6.2014, σ. 50).
               
               
                  
                     (19)
                  
                        Κανονισμός (ΕΕ) 2019/712 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με τη διασφάλιση του ανταγωνισμού στον τομέα των αεροπορικών μεταφορών και την κατάργηση του κανονισμού (ΕΚ) αριθ. 868/2004 (ΕΕ L 123 της 10.5.2019, σ. 4).
               
               
                  
                     (20)
                  
                        EE C , , p. .
               
               
                  
                     (21)
                  
                        EE C , , p. .
               
               
                  
                     (22)
                  
                        ΕΕ L 29 της 31.1.2020, σ. 7.
               
               
                  
                     (23)
                  
                        ΕΕ L 149 της 30.4.2021, σ. 10.
               
               
                  
                     (24)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).